b'\n_START_ARTICLE_\nTheodore von K\xc3\xa1rm\xc3\xa1n\n_START_SECTION_\n\xc5\xbdivljenje in delo\n_START_PARAGRAPH_\nRodil se je v judovski dru\xc5\xbeini, o\xc4\x8detu Moritzu von K\xc3\xa1rm\xc3\xa1nu in materi Helene Konn. Bil je \xc4\x8dude\xc5\xbeni otrok._NEWLINE_Von K\xc3\xa1rm\xc3\xa1n je \xc5\xa1tudiral strojni\xc5\xa1tvo na Kraljevi tehni\xc5\xa1ki univerzi v Budimpe\xc5\xa1ti, kjer je diplomiral leta 1902. Po diplomi je eno leto slu\xc5\xbeil kot topni\xc5\xa1ki kadet v Avstro-ogrski vojski. Po slu\xc5\xbeenju je bil tri leta asistent za hidravliko na Tehni\xc5\xa1ki univerzi. Leta 1908 je pod Prandtlovim mentorstvom doktoriral na Univerzi v G\xc3\xb6ttingenu. Na univerzi so nanj vplivali Klein, Hilbert in Prandtl. Tu je kot privatni docent pou\xc4\x8deval \xc5\xa1tiri leta. Po kratkem obisku Pariza marca 1908 se je za\xc4\x8del zanimati za letalstvo in aeronavtiko. Leta 1912 je sprejel mesto predstojnika Aeronavti\xc4\x8dnega in\xc5\xa1tituta na Tehni\xc5\xa1ki visoki \xc5\xa1oli v Aachnu (Rheinisch-Westf\xc3\xa4lische Technische Hochschule Aachen (RWTH Aachen)). Med letoma 1915 in 1918 je slu\xc5\xbeil v Avstro-ogrski vojski, kjer je skonstruiral enega prvih helikopterjev._NEWLINE_V tem obdobju je sodeloval z Bornom pri raziskovanju nihanja atomov. Raziskovala sta dinamiko atomske mre\xc5\xbee, kjer sta dolo\xc4\x8dila prostostne stopnje kristala v normalnem na\xc4\x8dinu nihanja celega telesa. V tej pomembni raziskavi sta uporabila trirazse\xc5\xbeno Fourierjevo analizo in periodi\xc4\x8dne mejne vrednosti ._NEWLINE_Leta 1930 je Von K\xc3\xa1rm\xc3\xa1n od\xc5\xa1el v ZDA. Postal je profesor in predstojnik Guggenheimovega aeronavti\xc4\x8dnega laboratorija na Kalifornijskem tehnolo\xc5\xa1kem in\xc5\xa1titutu. Ukvarjal se je z raketno tehniko in med 2. svetovno vojno bil svetovalec Vojnega letalstva Kopenske vojske ZDA (USAAF). Prispeval je teoreti\xc4\x8dna spoznanja v aerodinamiki, hidrodinamiki in matemati\xc4\x8dni analizi v termodinamiki. Von K\xc3\xa1rm\xc3\xa1n je leta 1935 tudi prvi razvil teorijo zvo\xc4\x8dnega zidu, izdeloval je nadzvo\xc4\x8dne vetrovnike. Njegove raziskave so vodile k prvemu nadzvo\xc4\x8dnemu poletu z letalom. Leta 1936 je s Frankom Malino in Johnom Pasonsom ustanovil podjetje Aerojet, ki je izdelovalo raketne motorje JATO._NEWLINE_V letu 1944 je pomagal ustanoviti Laboratorij za reaktivni pogon (Jet Propulsion Laboratory (JPL)), ki je sedaj v sklopu Nase. Leta 1946 je postal prvi predsednik Znanstvene svetovalne skupine, ki je raziskovala letalske tehnologije za Armadno letalstvo. Istega leta so ga izbrali za \xc4\x8dlana Kraljeve dru\xc5\xbebe iz Londona._NEWLINE_16. avgusta 1960 so v Stockholmu na njegovo pobudo ustanovili Mednarodno astronavti\xc4\x8dno akademijo (IAA). K\xc3\xa1rm\xc3\xa1n je bil tudi njen prvi predsednik.\n_START_SECTION_\nPriznanja\n_START_PARAGRAPH_\nK\xc3\xa1rm\xc3\xa1n je bil leta 1963 prvi prejemnik novoustanovljene nacionalne medalje znanosti ZDA.\n_START_SECTION_\nPoimenovanja\n_START_PARAGRAPH_\nPo njem se imenuje krater Von K\xc3\xa1rm\xc3\xa1n na Luni.'